En aquest text s'han introduït les correccions d'errada publicades en el DOGC
La Llei 13/1997, de 19 de novembre, va crear l'Institut Català de l'Acolliment i de l'Adopció, adscrit al Departament de Justícia com a departament competent en matèria de protecció de menors.
La Llei 11/2005, de 7 de juliol, de modificació i derogació parcial de diverses lleis relatives a entitats públiques i privades i en matèria de personal, ha afegit una disposició final quarta a la Llei 13/1997, per la qual s'autoritza el Govern per modificar l'estructura, la composició i el funcionament dels òrgans de govern i d'administració de l'Institut Català de l'Acolliment i de l'Adopció.
Atès que l'actual composició del Consell Rector respon a la seva anterior adscripció al Departament de Justícia, es considera convenient modificar aquesta composició així com regular un nou règim de funcionament.
En aquest sentit, resten afectats els articles 7 i 8 de la Llei 13/1997, de creació de l'Institut Català de l'Acolliment i de l'Adopció que actualment tenen rang reglamentari.
També es considera adient determinar que la Vice-presidència primera del Consell Rector coincideix amb la Vice-presidència de l'Institut.
Per tot això, d'acord amb el dictamen de la Comissió Jurídica Assessora, a proposta de la consellera de Benestar i Família i d'acord amb el Govern,
Es modifica la composició i el funcionament del Consell Rector i es determina la Vice-presidència de l'Institut Català de l'Acolliment i de l'Adopció, entitat adscrita al Departament de Benestar i Família, d'acord amb el que s'estableix al present Decret.
El Consell Rector de l'Institut Català de l'Acolliment i de l'Adopció està integrat pels membres següents:
a) La Presidència, que recau en la persona que l'ocupa de l'Institut.
b) Dues vice-presidències, la primera de les quals serà ocupada per la persona titular de la Secretaria de Famílies i d'Infància, i la segona, per la persona que ocupi la Direcció de l'Institut.
La persona titular de la Secretaria General del departament competent en la matèria.
La persona titular de la Direcció General d'Atenció a la Infància i a l'Adolescència.
Dues persones en representació del Consell Sectorial de Serveis Socials d'Atenció a la Infància, que han de coincidir amb els designats pel Col·legi Oficial de Psicòlegs de Catalunya i pel Col·legi Oficial de Diplomats en Treball Social i Assistents Socials de Catalunya.
Dues persones designades per la persona titular del departament competent d'entre professionals de prestigi reconegut en aquesta matèria.
El Consell Rector ha de nomenar un secretari o secretària entre el personal de l'Institut, amb la condició de personal funcionari de la Generalitat.
4.1 El Consell Rector es reuneix, en sessió ordinària, com a mínim un cop cada sis mesos i, en sessió extraordinària, sempre que ho decideixi la Presidència.
4.2 En tot el que no preveu el present Decret, el Consell Rector es regeix per les seves pròpies normes de funcionament i, en tots els casos, pel que disposa la normativa vigent en matèria d'òrgans col·legiats de l'Administració de la Generalitat de Catalunya.
Disposicions addicionals.1 Referències a la vice-presidència
Totes les referències que la Llei 13/1997, de 19 de novembre, de creació de l'Institut Català de l'Acolliment i de l'Adopció, fa a la vice-presidència, s'han d'entendre adreçades a la primera d'elles..2 Paritat de gènere
Amb l'objecte d'aconseguir la paritat de gènere, el Consell Rector serà integrat per un mínim d'un 50% de dones.
Aquesta participació femenina s'aplicarà a totes les persones membres que no ho siguin per raó del càrrec, sempre que en la composició total del Consell no s'arribi a aquest percentatge.
Es deroguen els articles 7 i 8 de la Llei 13/1997, de 19 de novembre, de creació de l'Institut Català de l'Acolliment i de l'Adopció, en funció del que es preveu a la seva disposició final quarta.
Aquest Decret entrarà en vigor l'endemà de la data de la seva publicació al Diari Oficial de la Generalitat de Catalunya.
Barcelona, 14 de febrer de 2006